Borussia Dortmund a învins-o pe Paris Saint-Germain cu scorul de 1-0 (1-0), miercuri seara, pe teren propriu, în prima manşă a semifinalelor Ligii Campionilor la fotbal, conform agerpres.ro.
Unicul gol al partidei a fost înscris de atacantul Niclas Fullkrug (36).
PSG şi-a creat prima ocazie a meciului, dar Ousmane Dembele, fost jucător al Borussiei, a şutat pe lângă poartă (11). Gazdele au replicat imediat, dar Donnarumma (14) l-a blocat salvator pe Sabitzer.
Borussia Dortmund a deschis scorul prin Niclas Fullkrug (36), care l-a executat pe Donnarumma, după o minge trimisă în adâncime de fundaşul Nico Schlotterbeck.
Echipa germană a avut apoi şansa de a-şi dubla avantajul chiar înainte de pauză, dar Donnarumma s-a opus din nou golului la voleul lui Sabitzer.
Campioana Franţei a ieşit decisă de la cabine şi şi-a creat mai multe ocazii mari de egalare, însă mingea a refuzat să intre în poartă.
Barcola l-a testat pe portarul Kobel (48) cu un şut din afara careului, după care Mbappe şi Hakimi au trimis mingea în barele porţii lui Kobel (51) în decurs de doar câteva secunde. Goalkeeper-ul elveţian s-a opus golului şi la şutul lui Mbappe (54).
Fabian Ruiz (56) a ratat o mare ocazie de egalare, la centrarea lui Marquinhos.
Borussia Dortmund a ieşit cu bine din această perioadă de forcing şi a reuşit să pună din nou în pericol poarta oaspeţilor, însă Brandt şi Fullkrug au fost lipsiţi de precizie în acelaşi minute (60).
Bine găsit în careu de Mbappe, Dembele a ratat o ocazie foarte mare de a înscrie (72), însă Kobel şi Maatsen a rezolvat situaţia. Acelaşi Dembele a ratat dintr-o poziţie foarte bună (81), la pasa excelentă a lui Hakimi.
În celălalt careu, Sancho l-a găsit pe Brandt în faţa porţii, după o pasă subtilă, dar Marquinhos (84) l-a blocat in extremis.
PSG a pierdut la Dortmund, dar rămâne echipa cu cele mai multe bare în acest sezon din Liga Campionilor (10), potrivit AFP.
Cele două echipe s-au întâlnit şi în faza grupelor, PSG câştigând cu 2-0 acasă, în timp ce meciul de la Dortmund s-a încheiat cu o remiză (1-1).
Miercuri seara a fost doar pentru a treia oară când PSG nu a marcat în ultimele 27 de meciuri din UEFA Champions League.
Manşa secundă se va juca în data de 7 mai, pe Parc des Princes.
Pe Signal Iduna Park, în faţa a 81.365 de spectatori, au evoluat echipele:
Borussia Dortmund: Kobel – Ryerson (M. Wolf, 87), Hummels, N. Schlotterbeck, Maatsen – Emre Can (căpitan), Sabitzer – Adeyemi (Reus, 83), J. Brandt (F. Nmecha, 87), J. Sancho – Fullkrug (Moukoko, 90+1). Antrenor: Edin Terzic.
PSG: Donnarumma – Hakimi, Marquinhos (căpitan), L. Hernandez (Beraldo, 42), Nuno Mendes – Zaire-Emery, Vitinha, Fabian Ruiz – O. Dembele, Mbappe, Barcola (Kolo Muani, 65). Antrenor: Luis Enrique.
Arbitru: Anthony Taylor (Anglia).
Cartonaşe galbene: Maatsen (19), Schlotterbeck (73), Ruiz (53).